रायपुर से लगे भनपुरी गांव (अब यह रायपुर शहर का दो वार्ड में बंटा हिस्सा है) के मालगुजार स्व.श्री विक्रमादित्य पांडेय के सुपुत्र श्री विजय कुमार पांडेय छत्तीसगढ़ी कला और संस्कृति के सच्चे प्रतिनिधि थे। उनके मन में उस दौर में कुलबुलाहट थी कि छत्तीसगढ़ की सामंजस्य की संस्कृति और छत्तीसगढ़ी भाषा को प्रतिबिंबित करती एक पारिवारिक फिल्म बनाई जाए। अपने इस सपने को पूरा करने के लिए उनके पास धनाभाव तो नहीं था लेकिन उन्हें जरूरत थी एक बेहतरीन टीम की। उस दौर के बंबई (अब मुंबई) की फिल्मी दुनिया से श्री पांडेय न सिर्फ पूरी तरह वाकिफ थे बल्कि राजकपूर, देवानंद और दिलीप कुमार जैसी शख्सियतों से उनका अच्छा दोस्ताना था। श्री पांडेय ने छत्तीसगढ़ी फिल्म ‘घर द्वार’ बनाने के लिए निर्देशन का दायित्व सौंपा रायपुर से जाकर बंबई में स्थापित हो चुके सुविख्यात निर्माता-निर्देशक श्री महेश कौल के सहायक रहे रायपुर निवासी (स्व.)श्री निर्जन तिवारी को।